정조 10년 · 목
先行遣奠。大祝副司果李書九。讀祝訖。讀哀冊官校理李晴。擧讀哀冊案者平市主簿李泰懋。褥席執事司宰直長尹光碩。讀哀冊。行禮如儀。丑時。禮葬都監。進敎命竹冊諡冊腰輿於殯宮階下。內侍以敎命授執事。戶曹佐郞金在淳。執事跪受。安于腰輿案及褥席。各授執事。竹冊執事同。以竹冊授執事。禮曹正郞權漢緯。佐郞李得休。安于腰輿案及褥席。各授執事。擧案敦寧主簿黃基玉。廣興奉事金在明。褥席司導直長徐命存。以諡冊授執事。典籍鄭允中柳光澺。安于腰輿案及褥席。各授執事。擧案敦寧判官金魯成。直長金在昌。褥席司饔僉正黃昌源。敎命竹冊諡冊腰輿進發。次進玉印諡印腰輿。內侍以玉印授執事。典籍吳大坤。安于腰輿案及褥席。各授執事。擧案漢城主簿李集明。司饔直長洪景憲。褥席工曹佐郞南涑。以諡印授執事。典籍朴東俊。安于腰輿。案則同置玉印案。玉印諡印腰輿進發。次進神輿於輪輿上。次進香亭。次進玉帛遺衣銘旌棺衣函彩輿。內侍以玉帛遺衣銘旌棺衣函授執事。捧贈玉工曹正郞李命暹。捧贈帛尙衣僉正李命杰。典簿徐有器。捧函廣興副奉事安廷獻。瓦署別提申韺。安于腰輿。以案授執事。軍資判官趙廷獻。 典牲主簿朴宗榦。玉帛遺衣銘旌棺衣函彩輿進發。次進哀冊彩輿。內侍以哀冊授執事。典籍李重李宗烈。安于彩輿案及褥席。各授執事。擧案掌樂主簿朴知源。內資奉事趙鎭大。褥席軍資直長尹聚東。哀冊彩輿進發。次進肩輿於延喜門外。次進神輦於肩輿南。次進大輿於宣仁門外。陳吉儀仗於神輦前。陳素儀仗於大輿前。各差備執事。各隨班次入就位。陪衛之官各具器服。分左右八就位。各差備別監燭籠及差備人等。以次先入。待令於舊魂宮內。時至。神輦前三色燭籠各一雙。前紅次靑次白。由舊魂宮。入排殯宮階下。先進于神輦前。次神輦侍衛別監。侍衛別監不爲先進。待神輦進發時。侍衛以出。次神輦陞降別監。次神輦擔持別監。次神輿前三色燭籠各一雙。前紅次靑次白。次輦輿陞降別監。次神輿擔持別監。以次陳列。攝相禮前執義李師濂。進當座前跪。贊請降座。內侍以香爐香盒。各授執事。捧香禮賓奉事洪彝浩。捧盒司饔奉事朴喆源。執事跪受。安於香亭。香亭先發。神帛大祝副司果曺允大。捧神帛函。安于土藤方箱。裹以紅袱。進詣神輿前。攝相禮跪。贊請陞輿。神帛大祝捧神帛箱。安于交椅上。神主大祝校理李勉兢。捧神主樻。安于上藤方箱。裹以靑袱。安于神帛後。以紅紬維結。魂宮郞廳。與尙衣院官員。陞撤靈座。高欄平床一。牧丹屛一。床巾三。靈寢面帳一。正堂三面紅綃帳。直送墓所。方交椅一。四面床一。八面床一。移用路祭所後。仍送墓所。銀盃三。移用路祭所後。還送魂宮。祭床四。香床一。祝床一。祝坫一。大燭臺二。移用路祭所。仍送墓所。攝相禮進當神輿前跪。贊請進發。神輿進發。魂宮都監設散輪於欑室戶外。忠義衛捧翣扇進。肩輿擔持別監。由舊魂宮內先入進。待於肩輿傍大輿前。五色燭籠一百雙。前紅次靑次黃次白次黑。八排殯宮階下。以次前進。次三色燭籠三十雙。前紅次靑次白。次火鐵燭籠二十雙。次侍衛別監。次扶策別監。次曳索別監。次素錦禇捧出別監。次素扇素蓋別監。攝相禮宗簿正呂萬永。跪。贊請詣輴。內侍先撤素扇二素蓋二及扇蓋趺。授捧持別監。次撤銘旌及趺。內侍捧持降階先行。出延喜門以授忠義。素扇素蓋隨之。參贊率舁梓室官。前正李溏。前副正梁挾。奉梓室從輪輿上。進詣肩輿所。攝相禮前導忠義衛。以翣障梓室。內外皆哭。予哭步從。至延喜門乘輿。攝相禮進當神輿前跪。贊請降輿大祝。各捧神帛箱神主箱。詣神輦前。攝相禮跪。贊請乘輦。神帛大祝。捧神帛箱。安于神輦交椅上。神主大祝。捧神主箱。安于神帛後。攝相禮進當梓室前跪。贊請陞輴。參贊率舁梓室官。奉梓室陞肩輿。攝相禮進當神輦前跪。贊請進發。神輦進發。吉儀仗以次前進。攝相禮進當肩輿前跪。贊請進發。肩輿進發。至宣仁門外。各差備別監。換授輿士軍。攝相禮進當肩輿前跪。贊請陞大輿。參贊率舁梓室官。奉梓室。陞大輿南首。進果執事掌苑別提李徹祥卞緯鎭。進果。攝相禮進當大輿前跪。贊請進發。大輿進發。素儀仗以次前進。執鐸者振鐸。靈輿進止皆振鐸。靈輿動。宮人乘馬哭從不絶聲。障以行帷。內侍哭步從。出城門。皆權撤哭。初梓室陞靈輿。守墓官侍墓內侍時任賓客侍講院翊衛司全數。都監堂郞承史閣臣。具衰服哭步從。至板廛屛門。乘馬隨行。曾經師傅賓客輔養官春桂坊陪從群官。板廛屛門。分東西柢迎後隨行。留都群官。具衰服。先詣城門外。神輦靈輿至。鞠躬柢迎。予至宣仁門外。見大輿進發哭送。入門內小次。改具黑笠白布戎服。由建陽門還內。大輿神輦至　宗廟前路。攝相禮進當神輦前跪。贊請小駐。輿士回輦北向。停於褥席。少頃攝相禮跪。贊請進發。輿士回輦進發。攝相禮進當靈輿前跪。贊請小駐。回輿進發如上。○發靷班次。吉儀仗居前分左右。次敎命竹冊諡冊腰輿居中。排案床居前。差備官居後。次玉印諡印腰輿居中。排案床居前。差備官居後。次都監郞廳一員。次平轎子。次神帛腰輿居中。三色燭籠三雙。陞降別監六人分左右居前。次都監郞廳二員。次靑陽傘。次大祝三員。攝司僕僉正二員。攝相禮二員分左右。次香亭居中。差備官居後。次神帛輦居中。武兼八員器服。翊衛二員。司禦二員器服。三色燭籠三雙。侍衛別監二十人。陞降別監六人。鳳頭別監二人居前分左右。靑扇一雙居後。次差備官。次內侍。次都監堂上一員。郞廳二員。以上從官常服黑角帶。別監靑服黑巾。次素儀仗。次玉帛明器遺衣棺衣銘旌函彩輿居中。排案床居前。差備官居後。方相氏二雙。竹散馬一雙。竹鞍馬二雙分左右。靑繡鞍馬三雙在左。紫繡鞍馬三雙在右。輓章則分半。半在竹散馬前。半在大輿後分左右。次哀冊彩輿居中。排案床居前。差備官居後。次都監郞廳一員。次肩輿居中。鳳頭別監二人分左右。次都監堂上一員。郞廳二員。次宗戚執事。次羽葆居中。次素扇二素蓋二及趺分左右。次銘旌及趺居中。次大輿居中。盡翣黼翣黻翣各二。分立於大輿左右。火鐵燭籠二十雙。三色燭籠三十雙。五色燭籠一百雙。分左右列於執翣者之外。執鐸者八人。分左右列於燭籠之外。鳳頭別監二人。扶策別監二人。侍衛別監二十人。分立於大輿前左右。次都監郞廳三員。次都監堂上二員。以上從官衰服。別監布衣布巾。陪往大將爲一行。次從事官往來看檢。以上器服。次都監提調。次承旨。次史官。次閣臣。次時任侍講院官。次時任翊衛司官。以上衰服。次兵曹堂上摠府堂上。次兵曹郞廳摠府郞廳。以上器服。次行帷帳。次侍墓官。次守墓官。次陪從群官曾經春桂坊。各隨時職參東西班。以上衰服。以次儀衛導從如式。○典設司。前一日設靈帳宮於都城南門外南向。施屛帳。南置帷門。設靈座於帳宮正中。又連設帷帳於靈帳宮之西。以爲靈輿少駐處。至是。攸司設禮饌於靈座前。設香爐香盒。幷燭於其前。奠祭文於靈座左。設尊於靈座東南北向。置盞三於尊所。宗戚執事都監郞廳各一員。先詣陳設。引儀設留都文武群官位於帳宮帷門外東西北向。設贊儀引儀位如常。靈輿將至。贊引儀先就位。引儀分引群官就位。班首及執事者。皆預盥手。神輦至帷門。攝相禮進當輦前跪。贊請降輦。大祝各捧神帛箱神主箱。詣靈座前。攝相禮跪。贊請陞座。大祝捧神帛箱。解袱開箱。安於靈座。神主樻置其後。陪從承史閣臣。問安於帷門外。靈輿至。攝相禮進當靈輿前跪。贊請靈輿少駐。腰彩輿吉凶儀仗。各差備別監各色燭籠。以次陳列。行路祭如儀訖。班首獻官綾恩君具允明。大祝副司果洪樂恒。群官俯伏哭再拜奉辭。攝相禮進當靈座前跪。贊請降座。大祝捧神帛函神主樻。裹以袱箱如初。進詣神輦前。攝相禮跪。贊請陞輦。大祝奉神帛箱。安于神輦。神主箱。安于神帛後。攝相禮跪。贊請進發。神輦進發。靈輿前亦如之。輦輿進發。儀衛導從如初。予聞靈輿自路祭所進發。乘駕轎由敦化門。出向墓所。靈輿到墓所作門內。則因權駐。以待予往臨。○予入墓所作門內小次。改具衰服。隨神輦靈輿。至丁字閣帷門外。各差備輿士軍換授別監。以次陳列。前一日。設布帳於丁字閣四面。四面皆設紅箭門。而南則有左右挾門。東西則各有一挾門。靈輿至丁字閣正階前。攝相禮跪。贊請降輿。參贊率舁梓室官。奉梓室降輿。忠義以翣障梓室從輪輿上。自輴前至欑室內。預鋪輪輿散輪。安於幄次內榻上南首。前一日。設幄次於丁字閣當中近北南向。設榻鋪陳褥席之制。一如殯官。○榻制疊鋪兩平床。另造圜木彈丸而稍長。橫徑二寸。竪徑三寸。上床之下。下床之上。正中俱作圓鑿。合兩圓鑿。恰容圜木。以圜木納圓鑿。而使兩床之間。稍有空隙。以備回旋。姑以片木四支。四隅空隙。俾勿搖動。及奉梓室從輪輿入安床上後。去片木左旋上床。以便於梓室南首。復支片木如初。內侍設靈座於梓室之南南向。設幄如初。攝相禮跪。贊請降輦陞輿。如儀。神輿至帷門內。攝相禮跪。贊請降輿陞座。如儀。大祝開箱捧神帛函。安于靈座。開箱奉神主樻。置神帛後。內侍設香案於前。設銘旌於靈座右。素扇素蓋分設於左右。敎命竹冊諡冊玉印諡印哀冊。安於靈座左。玉帛遺衣銘旌棺衣函。隨地列置。輦輿儀仗分列於帷門外。行靈帳宮成殯奠如儀大祝副司果沈晉賢。訖。群官退出。